Ses sterf in Krugersdorp-ongelukFoto verskaf deur Netcare 911 Ses mense het verkool toe die bestuurder van ŉ minibus-taxi beheer verloor het oor die voertuig. Shawn Herbst, woordvoerder van Netcare 911, het gesê paramedici is Saterdagaand na die toneel in Tom Mullerstraat in Luipaardsvlei ontbied. “Volgens berigte het die bestuurder van die minibus beheer verloor oor die voertuig en in ŉ boom vasgery. Die voertuig het aan die brand geslaan.” Ses insittendes het verkool en minstens vyf persone, insluitend ŉ kind, het ernstige beserings opgedoen. Die pasiënte is op die toneel behandel en na ŉ hospitaal geneem. Wes-Rand se brand- en reddingsdiens het die brand geblus.